
1.  CONTEXTUL SOCIAL- POLITIC AL DESFĂŞURĂRII ALEGERILOR
1.1 Caracteristici ale tranziţiei în Republica Moldova
Republica Molova s-a declarat independentă faţă de fosta Uniune Sovietică, în august 1991. În ianuarie 1992, ea a devenit stat membru CSCE (OSCE după 1995) şi a fost admisă în ONU în acelaşi an.
Procesul tranziţiei în Republica Moldova a implicat corelarea componentelor politice, sociale şi economice. Experienţa Republicii Moldova a pus în evidenţă legătura dintre progresul socio-economic şi evoluţia politică a ţării.
Tranziţia economică a Republicii Moldova s-a caracterizat printr-o recesiune economică acută şi de durată, iar trecerea spre economia de piaţă a fost îndelungată. Creşterea economică a fost reluată în anul 2000, însă procesul de redresare a situaţiei economice s-a realizat lent
. Conform datelor europene, în anul 2005, Produsul Intern Brut era la jumătatea nivelului din 1989, datorită şocurilor externe suferite de infrastructura comercială, datorită condiţiilor climatice şi a faptului că principalele zone industriale, inclusiv centralele electrice, se aflau pe teritoriul transnistrean. Sectorul industriei uşoare (textilă, pielărie, etc) a înregistrat o uşoară redresare, dar sectorul agrar a reprezintat doar a cincea parte din PIB (produsele agricole reprezentau 54% din volumul exportului în anul 2004). La sfârşitul anului 2005, datoriile interne şi externe ale Moldovei erau estimate la aproximativ 800 milioane dolari, adică 26% din PIB (mai mici cu 60% decît cele din 2002). În perioada 1999-2005, rata sărăciei a scăzut de la 73% la 28,5%, ulterior înregistrându-se o stagnare.

Creşterea economică şi situaţia financiară au fost marcate de o mare vulnerabilitate, mai ales în anul 2006, când Rusia a dublat preţul gazelor naturale furnizate şi a oprit importurile de vinuri. În mai 2006, guvernul Moldovei a semnat un acord cu creditorii Clubului  de la Paris, care au acceptat reeşalonarea datoriilor externe şi semnarea unui memorandum cu FMI, ce a permis accesul la Facilitatea de concesiune a Fondului Monetar Internaţional de Creştere Economică şi Reducere a Sărăciei (FCERS) şi semnarea unui acord în 2006.
Conform datelor din raportul global asupra corupţiei 2005, indicele corupţiei plasa Republica Moldova pe poziţia 88 în lume, dar aceasta rămâne un obstacol important pentru ameliorarea mediului de afaceri.
Nivelul dezvoltării umane în Republica Moldova este poziţionat, în funcţie de Indicatorii Mondiali de Dezvoltare (2005), pe locul 115 în lume, cu Indicele Dezvoltării Umane (IDU) de 0.671, fiind printre ultimele ţări din statele cuprinse în cadrul Politicii Europene de Vecinătate.
Situaţia demografică a Republicii Moldova este marcată de creşterea ratei mortalităţii, de declinul ratei natalităţii şi de fluxul înalt al migraţiei. Migraţia în masă a afectat puternic ritmul de dezvoltare a ţării. Republica Moldova este considerată drept un stat european tânăr, care evoluează în condiţii dificile, legate de conflictul din Transnistria, de criza economică, de caracterul contradictoriu şi inconsecvent al reformelor, de reducerea protecţiei sociale care a dus la un nivel ridicat al sărăciei. Uniunea Europeană se plasează pe primul loc ca piaţă de desfacere pentru importul de produse din Moldova şi pe locul al doilea în ceea ce priveşte volumul exportului. Rusia şi Ucraina sunt partenerii plasaţi pe locul doi şi respectiv trei în relaţia cu Republica Moldova.
Conform opiniei analiştilor moldoveni, tranziţia de la economia centralizat-planificată la cea de piaţă a fost un proces multidimensional, care a solicitat nu doar elaborarea şi aplicarea unor strategii economice, ci şi modificări politice, sociale, instituţionale şi culturale profunde
. Succesul procesului de tranziţie a presupus înţelegerea cauzelor şi consecinţelor crizelor, adaptarea corpului social şi realizarea unor modificări de ordin politic şi instituţional. Cauzele principale ale recesiunii economice prelungite din Republica Moldova se pot identifica în moştenirea economică sovietică, în nivelul scăzut al urbanizării, în subdezvoltarea zonelor rurale, în lipsa resurselor naturale proprii, în poziţia geografică nefavorabilă, dar şi în problemele de securitate datorate, în primul rând, prezenţei unei armate străine pe teritoriul Moldovei şi conflictului secesionist din stînga Nistrului. În acest context, relaţiile sociale bazate pe omogenizare impusă şi pe centralizare excesivă au împiedicat desfăşurarea normală a vieţii sociale. Guvernele care s-au succedat la conducerea ţării nu au reuşit să păstreze continuitatea reformelor şi să realizeze transformarea statului, economiei şi societăţii. 
Din 1991 şi până in prezent, cele nouă guverne care s-au aflat la conducerea Republicii Moldova nu au reuşit să obţină rezultate satisfăcătoare în oprirea declinului economic (63% scădere din PIB-ul anului 1990). Experienţa celorlalte state aflate în tranziţie a arătat că pentru redresarea economico-socială erau necesare un consens social faţă de realizarea reformelor, îmbinând necesităţile sociale esenţiale cu programele de dezvoltare pe termen lung, existenţa unui stat puternic, eficient şi responsabil, asigurarea unităţii teritorial-economice, dezvoltarea economiei reale, creşterea nivelului de trai şi limitarea sărăciei. 
Studierea interdependenţei proceselor economice, politice şi sociale, precum şi a relaţiei dintre caracteristici socio-demografice şi formarea orientărilor sociale şi politice ale populaţiei au pus în evidenţă unele concluzii importante
. Numeroase cercetări sociologice au relevat schimbările profunde care au avut loc la nivelul societăţii moldoveneşti, interferenţa/confluenţa cu alte spaţii culturale (slav, oriental, european). Ascensiunea şi asimilarea treptată a valorilor comunitare de largă acceptare, toleranţă şi încredere a marcat sistemul valorilor naţionale, tradiţionale şi tinde a crea identităţi noi. Criza economico-socială a determinat reorientarea cetăţenilor spre problemele existenţiale (sărăcia, preţurile, şomajul, criminalitatea, corupţia, viitorul copiilor) şi mai apoi spre relaţiile interetnice, războaiele, riscul dictaturii etc. Priorităţile populaţiei (inflaţia, şomajul, integrarea europeană etc.) au pus în plan secund problemele teritoriale şi de limbă. Peste 70% din cetăţeni sunt preocupaţi de integrarea europeană şi de faptul că politicienii acţionează într-o direcţie greşită, luptându-se steril la nivel local. În acest context, partidele de opoziţie ar fi trebuit să realizeze coaliţii stabile, capabile a realiza obiectivele naţionale necesare dezvoltării. Într-un studiu recent, cei întrebaţi au fost puşi să estimeze transformările produse în ultimii 5 ani în localitatea lor. O treime din cei chestionaţi (34%) a menţionat că transformările au fost bune, 38% au dat o estimare negativă. Cea mai optimistă opinie au avut-o tinerii cu vârste între 18 şi 29 ani, iar cea mai negativă persoanele cu vârste între 45-59 ani, persoane asupra cărora impactul tranziţiei a fost major. Conform răspunsurilor, situaţia economică în ţară s-a înrăutăţit în ultimii 5 ani. Cercetarea a pus în evidenţă faptul că vârsta, starea economică şi socială, nivelul de instruire au un rol important în comportamentul şi atitudinea politică a cetăţenilor. Concluziile studiului au subliniat că este necesară formarea unei structuri sociale solide, a unei clase mijlocii reale, capabilă să devină activă atît social, cât şi politic.

Transformările culturale şi politice produse în procesul tranziţiei au fost, iniţial, trezirea conştiinţei naţionale şi interesul  faţă de rădăcinile istorice şi tradiţiile culturale, simboluri, limbă etc
. După aproape două decenii, studiile au pus în evidenţă o atenţie sporită acordată valorilor specifice vieţii personale private (77% considerau  sănătatea cel mai important lucru, 62% familia şi copiii, 53% libertatea, 48,6% bunăstarea materială, 39% munca, 53% cinstea). Odată cu schimbările socio-economice şi politice s-au produs, aşadar, reorientări ale valorilor importante, astfel încât 66% din cei întrebaţi apreciau ca prioritară munca bine plătită, 40% iniţiativa, iar 56% s-au pronunţat pentru nevoia unui nivel de viaţă garantat, chiar dacă acesta poate fi mai scăzut. Actualmente, cei aproape un million de tineri cu vârste între 15-29 ani
 reprezintă 27% din populaţia ţării, conferind Republicii Moldova statutul de ţară cu cea mai tânără populaţie
. De tineri va depinde, aşadar, schimbarea socială, economică şi culturală rapidă a ţării. Această categorie socială cu grad mare de vulnerabilitate economică şi psihologică are nevoie de condiţii optime de manifestare a potenţialului său (eliminarea sărăciei, inechităţilor, oferirea accesului la educaţie etc.). Datele arată însă că, în ultimii ani, a scăzut rata de activitate a populaţiei cu vârste cuprinse între 15-29 ani. Unitatea tineretului ca grup socio-demografic a fost afectată de diferenţele dintre tineretul din mediul urban şi cel din mediul rural şi de diversitatea opiniilor lor. Uneori, ei s-au îndepărat de viaţa publică şi culturală, au avut o atitudine diferită faţă de muncă sau au emigrat masiv. În anul 2007, peste 340.000 de tineri (41,5%) lucrau peste hotare şi studiile arată că principalele motive ale plecării lor au fost sărăcia, criza economică, lipsa oportunităţilor de angajare, obstacolele create de stat (impozite mari, corupţia, controlul excesiv al statului etc.), lipsa unei politici pentru tineret, lipsa independenţei materiale (80% dintre tineri sunt susţinuţi material de părinţi). În procesul migraţiei forţei de muncă au fost implicate peste 600.000 de persoane, adică fiecare al treilea locuitor apt de muncă al ţării. Cercetările au pus în evidenţă faptul că principalele probleme ale imigrantului sunt legate de siguranţă, de nevoia de realizare, de nevoia de independenţă şi progres. Un fenomen interesant de studiat a fost modul în care migraţia a influenţat personalitatea, valorile şi aspiraţiile emigranţilor, dar şi impactul acestei migraţii asupra familiilor rămase acasă. Cercetarea a arătat că şi tinerii emigranţi şi ceilalţi au pus pe prim plan valorile familiei, protecţia familiei, nevoia de pace, relaţia cu părinţii etc.
. Cercetările arătau, de asemenea, că ei aveau o viziune pesimistă asupra viitorului ţării (doar o treime din ei credeau că viitorul le-ar putea aduce o viaţă mai bună), dar exprimau o deschidere spre implicare socială
.

În concluzie, se poate afirma că societatea moldovenească s-a schimbat, a devenit din ce în ce mai complexă, că transformările societale au modificat spaţiul cultural, valoric.  Migraţia a contribuit decisiv la producerea acestor schimbări, prin contactul cu societăţi mai evoluate, printr-un un tip specific de “tranziţie intercivilizaţională” 
.
1.2  Particularităţi ale evoluţiei sistemului politic în perioada tranziţiei
Partidele politice moldoveneşti au reprezentat elementul fundamental al procesului de democratizare a ţării şi au constituit legătura dintre sistemul instituţional şi cetăţenii săi. Din această perspectivă, un interes aparte îl reprezintă cercetarea evoluţiei partidelor politice din Republica Moldova, a particularităţilor specifice, precum şi studiul comportamentului electoratului moldovean. Mulţi analişti au considerat că acest demers este dificil, mai ales în contextul existenţei unei democraţii numite adesea “democraţie imitativă”, în care formele democratice preluate au dobândit particularităţi autohtone şi au evoluat în modalităţi specifice
. Sindromul „democraţiei imitative” a fost specific majorităţii democraţiilor est-europene aflate în tranziţie, indicând riscul inadecvării formelor democratice clasice (model parlamentar, semiparlamentar sau prezidenţial) la fondul specific al ţărilor în tranziţie. În Republica Moldova, aceste modele au fost implementate pe o realitate specifică, rezultând adesea o democraţie dirijată, dominată de „verticala puterii”. În timp, ca şi în celelalte ţări, modelele preluate au creat reflexe şi vor putea duce, în viitor, la o funcţionare adecvată a democraţiei.

După 18 ani de la obţinerea independenţei, Republica Moldova a intrat într-o nouă etapă a evoluţiei sale. 

În acest context, analiza genezei şi instituţionalizării partidelor politice devine necesară şi permite nu numai evaluarea din punct de vedere politic a societăţii, ci şi din punctul de vedere al culturii şi valorilor ei, identificarea potenţialului de conciliere sau de coexistenţă eficiente, necesare dezvoltării ulterioare
. 
În toţi aceşti ani, partidele politice au determinat evoluţia politică, economică şi socială, tendinţa spre integrare europeană, având, aşadar, o responsabilitate deosebită. Din această perspectivă, partidele politice trebuie analizate în corelaţie cu  procesul democratizării şi cu participarea la  guvernare. În ultimii ani, au fost cercetate activitatea partidelor politice în structurile puterii de stat, relaţiile dintre putere şi opoziţie, problematica doctrinelor politice, care a fost mai puţin abordată în studiile de specialitate.
.

În conformitate cu tipologia clasică a partidelor politice, unii analişti consideră că sistemul politic din Republica Moldova reprezintă un caz de manifestare a pluripartitismului moderat, având un număr de 3-5 partide relevante. Componenţa Parlamentului după ultimele 3 alegeri, a reconfirmat această tipologie. Conform teoriei clivajelor, se poate afirma că partidele politice în Republica Moldova au apărut pe baza  unor clivaje cultural-etnice, social-economice şi, specific acestei ţări, pe baza poziţiei în definirea politicii externe.

Ca ideologie, partidele politice moldoveneşti acoperă întregul spectru politic, de la stânga/dreapta pînă la centru.

În acord cu definiţiile clasice, partidele de stânga pledează, în general, pentru egalitate socială, iar această caracteristică s-a  regăsit la partidele de stânga din Republica Moldova (Partidul Comunist), dar şi la partidele de dreapta (PPCD, Partidul Liberal), precum şi la partidele de centru.

Participarea partidelor politice la guvernare a pus în evidenţă, în mod mult mai clar, particularităţile specifice partidelor moldoveneşti şi orientarea lor politică reală. Din această perspectivă, s-a manifestat fenomenul tipic statelor post-sovietice, anume manifestarea „partidului puterii”, care a permis acestuia să obţină beneficii electorale şi să îşi menţină poziţia dominantă în societate, prin utilizarea resurselor administrative.

Sistemul de partide din Republica Moldova nu a fost stabil şi nici clar conturat, dar raportul între forţele de stânga şi cele de dreapta a fost reglat permanent  de  partidele de centru, remarcându-se existenţa unor guvernări tipice unui sistem de două partide şi jumătate. 
Numeroase partide politice nu au supravieţuit politic după ce au părăsit guvernarea, singurele supravieţuitoare fiind Partidul Democrat, care s-a situat pe poziţii de centru-stânga, şi Alianţa Moldova Noastră, de orientare centru-dreapta. Rolul lor a fost acela de a echilibra forţele politice radicale, fie de stânga, fie de dreapta, pledând pentru atitudini şi poziţii de mijloc
Perioada de tranziţie de la totalitarism la democraţie, evoluţia scenei politice din Republica Modova din ultima perioadă au fost caracterizate, aşadar, de alternarea între etape de schimbări politice şi perioade de stabilizare şi se aşteaptă ca, după 15 ani, sistemul politic să intre într-o perioadă de normalizare, de echilibru politic, evitându-se momentele de destabilizare şi stagnare
.
Identificarea ideii naţionale de către partidele politice a fost un exerciţiu dificil şi a fost puternic determinată de influenţa factorilor externi, factori ce au marcat, în mare parte, evoluţia stabilităţii politice. În acest context, clasa politică din Republica Moldova a fost pusă în situaţia de a înţelege dinamica intereselor marilor puteri şi ale vecinilor lor. Rezolvarea conflictului din Transnistria, impactul războiului ruso-georgian, embargourile economice, procesul integrării europene a Republicii Moldova au fost provocări importante la care partidele politice trebuiau să răspundă clar şi coerent. În ceea ce priveşte poziţia faţă de Europa, după numeroase cicluri şi confruntări electorale, forţele politice din Republica Moldova au ajuns, în sfârşit, la un consens naţional privind integrarea europeană a ţării. În acest sens, noile alegeri legislative au clarificat forţele politice capabile a realiza acest obiectiv politic naţional. 
După două decenii de transformări politice, analiştii politici au delimitat principalele momente, succesiunea etapelor de schimbare şi stabilizare politică. Din analiza evoluţiei sistemului politic s-au conturat câteva  etape importante: perioada renaşterii naţionale (1989-1991); perioada constituirii sistemului politic (1991-1994); perioada afirmării sistemului politic (1993-2000); etapa dezvoltării partidelor politice. Fiecare etapă a avut caracteristici specifice şi a a fost marcată de confruntarea dintre forţele politice aflate la guvernare şi opoziţie, dar şi în cadrul opoziţiei însăşi. 
Etapa romantică a anilor 1989 -1991 a fost marcată de Mişcarea de Renaştere Naţională şi de ascensiunea Frontului Popular din Moldova ce a adoptat rezoluţiile legate de „limba românească” şi „poporul român”. În anul 1991, Frontul Popular va intra în opoziţie datorită susţinerii republicii parlamentare şi a unirii cu România. În această etapă au fost declarate independenţa şi suveranitatea Republicii Moldova, dar au apărut şi mişcări separatiste, în regiunea transnistreană şi în sudul Moldovei.

 Etapa pragmatică a început în anul 1992, odată cu obţinerea unei stabilizări politice şi „îngheţării conflictului din Transnistria”. Adoptarea Constituţiei în anul 1994 a dus la instituţionalizarea drepturilor şi libertăţilor  pentru toţi cetăţenii Republicii Moldova, a instituit sistemul politic semiprezidenţial şi a instituit limba moldovenească. Partidul Democrat Agrar a preluat guvernarea şi a început procesul de privatizare, ulterior însă, Partidul s-a scindat în lupta pentru numirea candidaţilor pentru alegerile prezidenţiale. Stabilitatea politică a fost marcată de ruperea acestui partid în partide mai mici şi apariţia unor partide noi. Alianţa pentru Democraţie şi Reforme a guvernat după alegerile din 1998, dar, în perioada următoare s-au declanşat numeroase crize politice ce au afectat stabilitatea politică. Totuşi, forţele politice din acea perioadă au reuşit să se opună tentativelor de a instaura o republică prezidenţială.
Funcţia prezidenţială a reprezentat întotdeauna o miză politică majoră, datorită influenţei sale asupra desfăşurării proceselor social-economice, inclusiv asupra procesului privatizării. În anul 2001, Partidul Comunist a obţinut victoria absolută în alegerile parlamentare, reprezentând dorinţa majorităţii populaţiei de a instaura un tip de restauraţie a fostului regim, ca răspuns la dificultăţile tranziţiei. Analiştii au apreciat că această etapă a fost mai mult o pseudorestauraţie, întrucât, la presiunea forţelor politice interne şi a celor legate de procesul integrării europene, au fost continuate reformele, declarându-se chiar o „revoluţie liberală”. La fel de adevărat este că Partidul Comunist a edificat şi consolidat, timp de opt ani, „verticala puterii”, după modelul Putin. Principalele forţe politice de opoziţie, conduse de Partidul Popular Creştin-Democrat au organizat permanent demonstraţii care au afectat stabilitatea politică şi s-au opus unor schimbări ale sistemului de învăţământ sau intenţiilor de federalizare a ţării.
Alegerile parlamentare din martie 2005 au avut loc în contextul desfăşurării evenimentelor din Ucraina şi Georgia. Partidul Comunist a obţinut o victorie netă (46% din voturi), în timp ce opoziţia a avut o pondere redusă (PPCD 9% şi Blocul Moldova Democrată 28%). Alegerea Preşedintelui Republicii cu 3/5 din mandate a dus la realizarea unui compromis cu opoziţia. Compromisul a fost determinat şi de nevoia de a realiza reformele incluse în Planul de Acţiune Uniunea Europeană - Moldova, semnat înaintea alegerilor. După alegeri, toate partidele au votat, în unanimitate, Declaraţia cu privire la Parteneriatul politic pentru realizarea obiectivelor integrării europene, obţinându-se, astfel, un consens larg al celor patru formaţiuni politice (PC, PPCD, PAMN şi Blocul Moldova Democrată). În timpul consensului politic, unii oameni de afaceri prosperi s-au afirmat în viaţa politică, în cadrul Partidului Social Democrat şi în Partidul Democrat Liberal. Această tendinţă a confirmat faptul că politica era considerată cea mai profitabilă afacere, întrucât a creat condiţii favorabile cercurilor economice apropiate acestor partide. Conform opiniei analiştilor, fenomenul „cartelizării partidelor” nu a dus însă la lansarea unor manageri politici eficienţi, capabili de compromisuri ce ar fi putut duce la menţinerea consensului politic privind integrarea europeană. Consensul naţional a avut un impact major asupra stabilizării situaţiei politice, în această perioadă semnându-se parteneriatul politic dintre Partidul Comunist şi Partidul Popular Creştin-Democrat, condus de Iurie Roşca, parteneriat care a dus la împărţirea influenţei în audiovizual şi în procesul privatizării. O anumită perioadă, Partidul Comunist a fost perceput ca un partid proeuropean. Cele trei partide liberale vor critica însă Partidul Popular, acuzându-l de trădare,  datorită faptului că acesta a realizat parteneriatul cu Partidul Comunist. În perioada următoare, opoziţia a fost marcată de numeroase conflicte în urma cărora Blocul Moldova Democrată s-a scindat, apărând din el Partidul Democrat şi Partidul Social-Liberal. 
Din scurta incursiune istorică asupra evoluţiei scenei politice se poate observa că poziţionarea partidelor politice din Republica Moldova a fost determinată de interesele lor economice şi politice, de comportamentul specific al electoratului influenţat şi, mai ales, de nevoia de protecţie socială şi de păstrarea valorilor naţionale. 
În general, partidele de stânga au fost considerate partide proruseşti, partidele de dreapta au fost apreciate drept partide proromâneşti, iar partidele de centru au pledat pentru independenţa Moldovei şi pentru o politică externă multivectorială
.

Influenţa problematicii legate de trecutul ţării, de apartenenţa sa fie zona de influenţă rusească, fie la România, a determinat la unii analişti să afirme că partidele politice în Republica Moldova au avut un caracter geopolitc. În mod obiectiv, rezolvarea problemelor populaţiei şi depăşirea sărăciei au fost influenţate de cooperarea cu partenerii externi, iar majoritatea partidelor politice a avut programe asemănătoare legate de ridicarea nivelului de trai şi de realizarea standardelor europene.
După două decenii de experimentare a sistemului politic pluripartidist, analiştii politici au remarcat o orientare spre centru, depăşindu-se poziţiile antagoniste clasice anterioare, pe clivajul stânga/dreapta. 

Forţele politice de stânga au fost dominate de Partidul Comunist şi au fost sprijinite de electoratul nostalgic ce dorea revenirea la „paradisul pierdut” al epocii anterioare. Ulterior, Partidul Comunist a promovat o politică mai spre centru, mai ales după anul 2001. Iniţial, acest partid s-a autodefinit ca partid antisistem dar, mai târziu, Partidul Comunist s-a încadrat în sistem, devenind apărătorul lui, promovând ceea ce analiştii numesc „postindustrialismul”
. Caracterul ferm al guvernării, bazat pe tradiţia centralismului, a fost una din caracteristicile activităţii sale pe toată perioada în care Partidul Comunist s-a aflat la conducerea ţării. În timp, Partidul Comunist s-a îndepărtat de caracterul comunist al ideologiei, optând pentru pragmatism şi realizarea propriilor interese. În aprilie 2007, liderul Partidului Comunist a declarat „revoluţia liberală”, lansând un amplu plan de privatizare. Aceste schimbări au provocat criticile unor mici partide de stânga (Partidul Socialist) şi a unei platforme civice „Prietenii Rusiei în Moldova”, condusă de Vasile Parlev.
Forţele politice de dreapta au apărut din Frontul Popular din Moldova, o largă mişcare de masă ce s-a opus Partidului Comunist. Retorica eroică a intelectualilor nu a putut fi înlocuită de o viziune politică pragamatică, capabilă a realiza, de fapt,  renaşterea naţională, astfel încât Frontul a cedat puterea, fiind înlocuit pe scena politică de Partidul Popular Creştin-Democrat (PPCD). Acest partid a conservat visul unionist, dar s-a aflat în permanentă confruntare cu aproape toate celelalte forţe politice, în special cu cele de dreapta, provenite din Frontul Popular. Această atitudine a dus la prăbuşirea sa electorală şi, ulterior, la repoziţionarea sa politică. În 2001, PPCD a fost singura formaţiune politică de dreapta rămasă în Parlament, ceea ce a dus la conectarea partidului la resursele administrative. În perioada 2001-2005, Partidul Comunist şi Partidul Popular Creştin-Democrat s-au aflat în prim planul confruntărilor politice, încercându-se a se crea un raport de forţe politice asemeni unui sistem bipartid.
Pe spaţiul de centru al scenei politice s-a aflat Blocul Moldova Democrată, care a reunit partide social-democratice, social-liberale şi liberale (din Partidul Alianţa Moldova Noastră). Acest bloc politic s-a afirmat prin confruntarea cu Partidul Comunist şi a concurat Partidul Popular, care se considera unicul succesor al Frontului. În aceste condiţii, partidele liberale au contestat poziţia Partidului Popular în spaţiul de centru-dreapta, ceea ce a condus la realizarea parteneriatului cu Partidul Comunist şi susţinerea candidatului Vladimir Voronin în anul 2005. 
În literatura de specialitate referitoare la studierea evoluţiei partidelor politice, unii analişti au subliniat rolul legislaţiei referitoare la partide şi mai ales rolul legislaţiei electorale care reglementează desfăşurarea alegerilor legislative şi locale
.
În Republica Moldova, prima lege referitoare la partide şi la organizaţiile social-politice a fost adoptată în 17 noiembrie 1991. Legea cu privire la partidele politice a definit partidele politicile, condiţiile înregistrării lor, modalităţile de control al acestora. Ea impunea strângerea de 300 de semnături şi proceduri simple care permiteau un acces larg la viaţa politică, ceea ce a făcut ca, în 1998, să fie înregistrate 60 de formaţiuni politice. După alegerile parlamentare din acest an, legea partidelor a fost modificată, fiind impuse noi condiţii (la înregistrare partidele trebuiau să aibă minimum 5.000 membri, provenind din minimum jumătate din unităţile teritorial-administrative, unde era necesar un minimum de 150 membri). Aceste condiţii au limitat numărul partidelor şi au eliminat partidele regionale de pe scena politică. În anul 1997 fusese adoptat Codul Electoral, care a unificat normele şi procedurile electorale şi fusese înfiinţată Comisia Electorală Centrală. După dezbateri aprinse, a fost menţinut sistemul electoral proporţional. În anul 2000, Codul Electoral a fost modificat prin creşterea pragului electoral până la 6% pentru partide şi 3% pentru candidaţii independenţi. Aceste modificări au avut o influenţă puternică, provocând eliminarea unor partide care ar fi făcut imposibilă obţinerea majorităţii de către Partidul Comunist.

În anul 2002, a fost majorat pragul electoral pentru blocurile politice (cele formate din 2 partide trebuiau să obţină 9%, iar celelalte minimum 12% din voturi). Aceste prevederi au vizat împiedicarea ascensiunii politice a unor blocuri electorale formate de partidele mici aflate în opoziţie. Reacţia imediată a fost crearea unor mari blocuri electorale de tipul Blocul Moldova Democrată, la alegerile din 2005 care a intrat în Parlament în urma alegerilor din 2005. În acest mod, tentativa de a crea un sistem politic bipartidist, format din Partidul Comunist şi Partidul Popular Creştin-Democrat a eşuat şi a început un proces de revizuire a legislaţiei electorale, vizând în mod special componenţa Comisiei Electorale (9 membri: câte unul numit de Preşedinte şi guvern şi 7 membri numiţi de partide), micşorarea pragului electoral la 4% pentru partide şi la 8% pentru blocurile electorale. 
În decembrie 2007 a fost adoptată o nouă lege a partidelor care prevedea finanţarea sporită de la bugetul de stat a partidelor care au trecut pragul electoral. Legea va intra în vigoare după alegerile din 2009. Prevederea urmăreşte simplificarea sistemului politic prin limitarea participării partidelor mici. În anul 2008, Partidul Comunist şi Partidul Popular Creştin-Democrat au susţinut împreună modificarea Codului Electral, stabilind un prag electoral de 6% pentru intrarea partidelor în Parlament, limitând formarea blocurilor electorale şi interzicând candidaţilor cu dublă cetăţenie să intre în Parlament.
Analiza proceselor electorale desfăşurate în Republica Moldova de-a lungul celor patru cicluri electorale, pune în evidenţă faptul că legile care au reglementat desfăşurarea alegerilor au avut un impact deosebit asupra sistemului politic. Sistemul electoral proporţional absolut  (adoptat în 1994) a avut un rol decisiv în dezvoltarea sistemului de partide. Trecerea de la sistemul majoritar la cel proporţional, distribuirea mandatelor după metoda d’Hondt (între partidele care au obţinut minimum 4% din voturi) a avantajat partidele mari. 
Sistemul pluriparidist din Republica Moldova a constituit un element esenţial al desfăşurării procesului democratizării. În ultimele două decenii, în general, rolul partidelor politice a fost pozitiv, o mare parte a lor opunându-se introducerii sistemului prezidenţial şi optând pentru un sistem în care să funcţioneze un control şi echilibru reciproc (tip checks and balance). Partidele politice s-au confruntat adesea în cadrul unor sisteme politice care au variat ca formă de la un sistem semiprezidenţial (1994-2000), la un sistem semiparlamentar (din anul 2000).

Activitatea partidelor politice a fost, de asemenea, influenţată de nivelul culturii politice, de presiunea unor factori externi care au accelerat modernizarea ţării, reformarea instituţiilor şi a economiei. Rezultatul acestei evoluţii a fost realizarea consensului naţional în vederea integrării europene, dar aceasta nu a exclus  apariţia unor riscuri noi. Conform opiniei analiştilor, acestea ar putea apărea pe baza existenţei unor carenţe ale activităţii partidelor politice manifestate de-a lungul anilor. Partidele de opoziţie s-au caracterizat prin lipsa dialogului şi incapacitatea de acţiune unită. În anul 2001, s-a ajuns la o situaţie limită când partidul aflat la putere a ignorat deplin opoziţia, devenind un partid hegemon. După anul 2005, celebrul „decalog” înaintat de către opoziţie partidului la guvernare a fost un moment important în istoria partidelor din Republica Moldova. Adesea partidele au acuzat electoratul ca fiind incult, imatur, nostalgic, dar au existat disfuncţionalităţi majore ale activităţilor partidelor, electoratul sancţionând partidele care au dezamăgit, atât la alegerile din 2001, din 2006, cât şi la alegerile locale  din 2007. 
 
1.3 Alegerile parlamentare – momente importante ale evoluţiei scenei  politice actuale

Alegerile locale din iunie 2007 au pus în evidenţă tendinţele evoluţiei politice pentru alegerile parlamentare din martie 2009 şi au evidenţiat câteva concluzii importante: importanţa imaginii liderului formaţiunii politice, promovarea unei oferte electorale atractive, necesitatea constituirii unor staffuri electorale competente şi motivate, existenţa unor structuri de partid teritoriale puternice, asigurarea suportului mediei şi a unor resurse financiare importante
.
Statisticile electorale au relevat, din punct de vedere sociologic, date referitoare la modul în care liderii partidelor şi-au pregătit şi îşi vor pregăti strategiile electorale. Sondajele au arătat că electoratul are o încredere sporită în autorităţile locale (aproape 50%), devansând ca incredere Parlamentul, Guvernul şi Preşedinţia. Aceste percepţii au pus în evidenţă importanţa pe care o au organizaţiile teritoriale ale partidelor şi reprezentarea lor în organele administraţiei publice locale, compensând imaginea deteriorată a partidelor pe plan naţional.
Caracteristicile primarilor aleşi, profilul lor sociologic (vârstă, gen, educaţie, ocupaţie) au constituit un punct de reper important. Primarii independenţi au avut  vârste sub media generală a vârstei politicienilor (47,5 ani) şi a crescut numărul femeilor alese (cu 2% faţă de alegerile locale din 2003). Candidaţii intelectuali şi specialiştii din localităţi (pedagogi, ingineri, agronomi, jurişti, economişti etc.) au avut cea mai mare capacitate de comunicare şi convingere a electoratului. Referitor la ocupaţia candidaţilor, s-a mai observat reconfirmarea unui mare număr de primari (435) şi faptul că activitatea de antreprenor (conducător al unor  întreprinderi individuale) a fost recunoscută ca fiind valoroasă de către electorat. În cadrul Partidului Comunist au dominat candidaţii-primari profesori, secretari de primării şi consilii locale. În cadrul opoziţiei, primarii realeşi şi antreprenorii au dominat, ei nereprezentând un segment social anume, iar apartenenţa doctrinară a fost un criteriu valoric doar pentru grupurile care au format partide noi.
Faptul că apartenenţa politică nu a contat foarte mult este dovedit de faptul că o treime din candidaţi şi-a schimbat orientarea politică înainte de alegeri (Partidul Comunist a reuşit să convertească 71 din primarii realeşi, iar partidele de opoziţie doar 10 primari comunişti)
.

Alegerile locale au pus în evidenţă faptul că problemele de bază ale evoluţiei partidelor rămân cele legate de volatilitatea electorală, de capacitatea partidelor de a se adapta evoluţiei electoratului şi de a răspunde exigenţelor fiecărei etape de dezvoltare a ţării. În acest sens, se poate afirma că numai în condiţiile rezolvării acestor probleme se pot îndeplini optim funcţiile partidelor: mobilizarea unui electorat de masă prin reprezentarea intereselor lor, structurarea valorilor electoratului, dezvoltarea culturii politice, recrutarea şi promovarea unor cadre noi, finanţarea partidelor după criterii ale performanţei electorale, elaborarea unor programe politice consistente, capabile a asigura dezvoltarea de ansamblu a societăţii moldoveneşti.
Alegerile legislative desfăşurate pe 5 aprilie 2009 au accentuat criza majoră a sistemului politic instaurat de Partidul Comunist timp de opt ani, tensiunea puternică dintre acesta şi cerinţele electoratului nou, mai ales ale tinerilor din Republica Moldova. Alegerile locale din 2007 şi alegerile legislative din 7 aprilie au evidenţiat tendinţa schimbării politice şi modul în care vechea conducere politică a încercat să se opună acestei schimbări. 
La alegerile legislative, Partidul Comuniştilor din Republica Moldova a obţinut 49,48% din voturi, respectiv 60 mandate; Partidul Liberal, condus de Mihai Ghimpu, a reuşit un scor electoral de 13,13%, 15 mandate; Alianţa “Moldova Noastră”, condusă de Serafim Urechean, a obţinut 9,77 % din voturi, respectiv 11 mandate, iar Partidul Liberal Democrat, condus de Vlad Filat, a  obţinut 12,43%, respectiv 15 mandate în Parlament.
Imediat după anunţarea rezultatelor alegerilor, partidele de opoziţie au acuzat Partidul Comunist de fraudă electorală. Confruntarea guvern/opoziţie dura din anul 2001 şi a înregistrat numeroase momente critice, precum dezbaterile aprinse referitoare la schimbarea programei şcolare pentru istorie (2003) şi la introducerea obligativităţii limbii ruse în şcoală. Conform opiniei analiştilor, criza politică s-a creat în jurul probleme legate de evoluţia statului moldovean: majoritatea electorală din jurul Partidului Comunist pretindea că apără “integritatea statului”, în timp ce opoziţia insista asupra necesităţii instaurării statului de drept. În timpul campaniei electorale, Partidul Comunist a lansat un atac dur la adresa “coloanei a cincea proromâneşti” din Republica Moldova, cerând “apărarea patriei împotriva haosului şi distrugerii”. Înaintea alegerilor, tensiunile dintre autorităţile moldoveneşti şi România crescuseră considerabil
.
 În timpul demonstraţiilor de stradă din 7 aprilie 2009, la care au participat peste 10 000 de oameni, a fost luată cu asalt clădirea Parlamentului şi au fost arborate drapelele României şi Uniunii Europene. În numele apărării stabilităţii statului, guvernul a intervenit în forţă, bilanţul fiind doi morţi şi 200 de arestări, mai ales din rândul tinerilor. În timpul crizei politice din aprilie 2009, tinerii au avut un rol esenţial, declanşându-se o mobilizare intensă pe Internet (e-mail, facebook etc.) pentru a ieşi în stradă, cu intenţia de a începe o “revoluţie” menită a contesta rezultatele alegerilor. Radicalizarea mişcărilor de protest a avut loc în contextul existenţei unor stări limită, mai generale, determinate de criza economică şi politică. Manifestanţii au fost în majoritatea lor, tineri cu vârste între 18-26 ani, care respingeau actuala putere din ţară
.

Protestele elevilor şi studenţilor au pus în evidenţă o altă temă a conflictului, poziţia faţă de România, respingerea politicii guvernului prin care se încerca consolidarea identităţii moldoveneşti a populaţiei. Numeroşi analişti au subliniat existenţa unor probleme de indentitate,  ca sursă a crizei politice în Republica Moldova. Analiştii străini au observat că în Republica Moldova, clivajul stânga/dreapta este, înainte de toate, legat de problemele identitare. Partidele de stânga au fost, istoric, aproape de Rusia, în timp ce partidele de dreapta au fost susţinătoarele relaţiei cu România
.
După intrarea României în Uniunea Europeană, în anul 2007, relaţiile dintre cele două ţări s-au deteriorat, preşedintele moldovean, acordând o atenţie sporită Rusiei, motivând interesul economic. Recent, Vladimir Voronin iniţiase părăsirea de către R. Moldova a Organizaţiei pentru Democraţie şi Dezvoltare (GUAM), organizaţie de cooperare regională, susţinută de UE şi SUA. Această schimbare a nemulţumit profund partidele de opoziţie. În acest context, integrarea europeană a constituit una din mizele majore ale alegerilor viitoare. 

Conform Constituţiei, Preşedintele ţării urma să fie ales de noul Parlament, iar Vladimir Voronin nu mai putea candida pentru un al treilea mandat. Pe 20 mai 2009 a început votul pentru alegerea Preşedintelui Republicii, iar candidatul comunist, Zinaida Greceanîi, fost prim-ministru, nu a reuşit să obţină  decât 60 de voturi, insuficiente, întrucât, prevederile Constituţiei cer obţinerea unei majorităţi de 3/5 din voturi, adică 61 de voturi. Cele  trei partide de opoziţie au decis să boicoteze alegerea Preşedintelui, cerând comuniştilor să aibă curajul de a se confrunta din nou în alegeri anticipate.
Pe data de 10 iunie 2009, Marian Lupu, fost ministru comunist al economiei şi nou preşedinte al Parlamentului, a demisionat din Partidul Comunist şi s-a înscris în Partidul Democrat, partid de orientare centru-stânga, nereprezentat în Parlament. Eşecul votului din Parlament, de trei ori consecutiv, şi acest moment politic decisiv au dus la organizarea alegerilor anticipate pe data de 29 iulie 2009. 

În rezolvarea crizei politice un rol esenţial l-a avut poziţia clară a Uniunii Europene. În luna mai, ministrul de externe ceh, Jan Kohout, a cărei ţară asigura Preşedinţia Consiliului, a cerut autorităţilor să stabilească un dialog cu opoziţia, pentru a obţine o soluţionare viabilă a crizei.

În luna mai 2009, instituţiile europene au lansat la Praga Parteneriatul Estic, un nou cadru european pentru dezvoltarea relaţiilor de cooperare cu Republica Moldova.

1.4 Coordonate ale integrării europene a Republicii Moldova
Pe 22 februarie 2008 s-au împlinit trei ani de la semnarea Planului de Acţiune UE – Republica Moldova (PA-UERM), prilej cu care ambele părţi au elaborat bilanţuri şi evaluări de perspectivă. În acest context, Ministerul Afacerilor Externe şi Integrării Europene al Republicii Moldova a dat publicităţii un raport referitor la realizarea obiectivelor prevăzute, iar Comisia Europeană a publicat, pe 9 aprilie 2008, raportul de progres pentru Republica Moldova, după care urmează să se renegocieze relaţiile dintre parteneri
. Conform datelor raportului european, principalele probleme sesizate au fost legate de modul de implementare a legislaţiei de tip european, de influenţa factorului politic asupra justiţiei şi administraţiei, de controlul şi manipularea prin mas-media de către autorităţile aflate la guvernare, de corectitudinea desfăşurării procesului electoral. În raport au fost invocate Concluziile Consiliului Uniunii European cu privire la Moldova din 18 februarie 2008, care menţionau că implementarea Planului de Acţiune UE-Republica Moldova a avut efecte pozitive, oferind condiţii pentru angajarea guvernării în realizarea reformelor, pentru desfăşurarea activităţii societăţii civile interne şi internaţionale. Consiliul European aprecia că implementarea Planului de Acţiune a reprezentat un efort de modernizare a ţării şi a fost sprijinit de întreaga clasă politică prin semnarea Declaraţiei cu privire la parteneriatul politic pentru realizarea obiectivelor integrării europene. 

Pentru Republica Moldova concluziile raportului au reprezentat angajamentul Uniunii Europene de a continua această cooperare şi de a semna un nou acord, până atunci Planul de Acţiune rămânând încă valabil. Noile instrumente de cooperare vor fi condiţionate de progresul înregistrat de statele membre.
 În aceeaşi perioadă, Comisia Europeană a analizat implementarea Politicii Europene de Vecinătate (PEV) pe perioada 2006-2007 (al doilea raport de evaluare PEV), elaborând rapoartele individuale de ţară şi raportul sectorial, inclusiv pentru Republica Moldova. Concluzia generală a acestor evaluări a fost că Politica Europeană de Vecinătate a fost o iniţiativă de succes, un instrument viabil în relaţiile UE cu ţările vecine, nefiind însă considerat ca un instrument de preaderare la UE. Documentele au subliniat marele potenţial de dezvoltare a acestei politici, inclusiv prin extinderea beneficiilor economice oferite statelor partenere, prin aprofundarea relaţiilor cu Ucraina, Moldova, Maroc, Israel.
Planul de Acţiune UE – Republica Moldova a fost elaborat pentru 7 domenii de activitate care au stat la baza acordării asistenţei financiare de către Uniunea Europeană, în anul 2008, prin Instrumentul European de Vecinătate şi Parteneriat (IEVP) din cadrul PEV (iniţial 210 milioane euro + 250 milioane supliment pentru perioada 2007-2010).

Raportul de ţară referitor la Planul de Acţiune a înregistrat progresele realizate de Republica Moldova în toate domeniile: îmbunătăţirea cadrului instituţional, controlul produselor exportate, facilitarea regimului de vize, cooperarea cu UE în procesul de soluţionare a conflictului transnistrean şi în probleme de politică externă, cooperarea în cadrul Misiunii UE de Asistenţă la frontieră (EUBAM), reformarea sistemului de sănătate, îmbunătăţirea politicii de concurenţă etc.

Criticile europene au vizat implementarea neadecvată a legislaţiei referitoare la autoguvernarea locală, slaba calitate a sistemului de justiţie şi imixtiunea politicului în activitatea instituţiilor anticorupţie, respectarea insuficientă a drepturilor şi libertăţilor omului, libertatea limitată a media, existenţa unui climat de afaceri netransparent şi nesigur. Principalele probleme rămân, aşadar, aplicarea deficitară şi inconsecventă a legislaţiei deja armonizate şi a reformelor.

Reuniunea Consiliului de Cooperare Republica Moldova – Uniunea Europeană din 27 mai 2008 a anunţat lansarea, începând cu luna iulie 2009, a procesului de reflecţie referitor la viitorul document
. Autorităţile moldoveneşti doresc ca noul document de parteneriat UE – Republica Modova să specifice perspectiva europeană a ţării. Semnificativ este faptul că 70-75% din populaţia Republicii Moldova a sprijinit consecvent integrarea europeană a ţării.

Strategia Europeană a Republicii Moldova (SERM) se referă la perioada 2007-2013 şi prevede ca asistenţa acordată Republicii Moldova să se desfăşoare, în mare parte, prin Instrumentul European de Vecinătate şi Cooperare (IEVC)
. În cadrul Programului Indicativ Naţional (PIN) pentru 2007-2010 sunt menţionate domeniile prioritare: consolidarea bunei guvernări şi dezvoltării democratice; realizarea reformelor,  consolidarea capacităţii administrative, precum şi reducerea sărăciei şi creşterea economică. La elaborarea noii Strategii Europene a Republicii Moldova au fost consultaţi reprezentanţii autorităţilor moldovene, organizaţii civile şi statele membre. Obiectivele strategice vizează stabilirea unui parteneriat mutual avantajos care să promoveze reformele, implementarea Politicii Europene de Vecinătate, a Planului de Acţiune UE – Republica Moldova, a Strategiei Europene de securitate şi a Obiectivelor politice de dezvoltare UE
.

Referitor la politica de dezvoltare a Republicii Moldova, se poate menţiona că ea se bazează pe reducerea sărăciei, pe complementaritatea dintre îndeplinirea scopurilor de dezvoltare a bunei guvernări şi respectarea drepturilor omului. Conform datelor Comitetului de Asistenţă pentru Dezvoltare OSCE, Republica Moldova se clasează în categoria ţărilor cu venit naţional scăzut (venit naţional brut per capita – VNB de 880 dolari – după metoda Atlas, 2005), fiind inclusă în lista celor ce pot solicita ajutor. În acest sens, guvernul molovean a elaborate Strategia de Creştere Economică şi Reducere a Sărăciei (SCERS) pentru perioada 2004-2006 (primul raport de evaluare în 2006).

Relaţiile de cooperare UE – Republica Moldova sunt influenţate şi de alte strategii comunitare (politica mixtă), în sectorul Strategiei Comunitare Externe şi de Securitate (SCES), în domeniul energiei, în sectorul justiţie, libertăţii şi securităţii (JLS), incluzând migraţia, managementul la frontieră, lupta împotriva crimei organizate.

Începând cu anul 2007, Comisia Europeană a stabilit noi metode de asistenţă, printr-un set de instrumente noi, cum ar fi Instrumentul European de Vecinătate şi Parteneriat (IEVP), care includeau componentele naţionale şi transnaţionale/regionale. Noul instrument amplifică flexibilitatea asistenţei şi la el se adaugă alte instrumente tip Twinning sau TAIEX, alte mecanisme de asistenţă esenţiale pentru realizarea Planului de Acţiune.
Recent, în luna mai 2009, a fost lansat la Praga un nou cadru european de cooperare: Parteneriatul Estic
. El a fost iniţiat de Uniunea Europeană cu scopul de a asigura stabilitatea, buna guvernare şi dezvoltarea economică la frontierele sale de răsărit, răspunzând dorinţei ţărilor partenere din Europa de Est şi din Caucazul de Sud de a intensifica relaţiile cu UE, în cadrul Politicii Europene de Vecinătate
.

Parteneriatul Estic s-a dorit a fi un parteneriat mai ambiţios, elaborat pe baza angajamentelor mutuale referitoare la asigurarea statului de drept, bunei guvernanţe, drepturilor omului, protecţiei minorităţilor, respectării principiilor economiei de piaţă şi dezvoltării durabile.

Obiectivele Parteneriatului estic se vor realize la nivel bilateral şi multilateral.

La nivel bilateral se va urmări modernizarea relaţiilor contractuale ale UE cu fiecare partener în parte, în vederea încheierii unor acorduri de asociere, stabilirii unor zone de liber-schimb extinse, acordării unui sprijin financiar sporit partenerilor, liberalizării progresive a regimului de vize, cooperării pentru consolidarea securităţii energetice a partenerilor, sprijinirii politicilor economice şi sociale menite a reduce inegalităţile în fiecare ţară parteneră şi între ele. În acest context, va fi necesară elaborarea unui nou program geberal de consolidare a instituţiilor.

La nivel multilateral, Parteneriatul Estic va oferi un nou cadru de cooperare, fiind propuse patru platforme strategice în domeniile: democraţie, bună guvernare şi stabilitate; integrare economică şi convergenţa cu politicile UE; securitate energetică. 

La nivel multilateral se vor lansa mai multe iniţiative cu caracter emblematic care vor contribui la realizarea obiectivelor parteneriatului. Ele vor fi finanţate din diferite fonduri, de instituţii financiare internaţionale şi de sectorul privat.

Noutatea Parteneriatului o constituie noile relaţii contractuale bilaterale, Acordurile de asociere (AA), care vor înlocui acordurile de parteneriat şi de cooperare. Aceste noi acorduri vor favoriza o converegenţă sporită cu normele şi legislaţia UE şi vor extinde cooperarea în domeniul politicii externe şi de securitate, precum şi în domeniul apărării. Acordurile de asociere vor varia în funcţie de obiectivele şi capacităţile partenerilor.

Pentru fiecare ţară va fi elaborat un program global de consolidare a instituţiilor pentru îmbunătăţirea capacităţii administrative în toate domeniile cooperării, program ce va fi cofinanţat prin Instrumentul European de Vecinătate şi Parteneriat (IEVP)
. În Acordurile de asociere vor fi stabilite obiective legate de instituirea unor zone de liber-schimb globale cu fiecare partener, conform reglementărilor europene
. Uniunea Europeană va încheia cu partenerii pacte de mobilitate şi securitate, cu respectarea condiţiilor cerute de UE, pentru a limita migraţia ilegală şi crima organizată. Cu Republica Moldova a fost deja semnat parteneriatul pentru mobilitate.

Referitor la domeniul securităţii energetice, Parteneriatul Estic va urmări aprovizionarea şi tranzitul energetic pe termen lung. În Republica Moldova un interes deosebit prezintă gazoductul care leagă Federaţia Rusă cu Balcanii, traversând Transnistria. În acest sens, respectarea de către Moldova a Planului de acţiune european în domeniul securităţii şi solidarităţii energetice
 va avea un rol esenţial. În Parteneriat se solicită partenerilor să participe, de asemenea, la Programul „Energie inteligentă – Europa”.

În domeniul dezvoltării economico-sociale se va urmări rezolvarea problemelor structurale existente, determinate de marile disparităţi economice şi sociale între regiuni, bazate pe diferenţe istorice, culturale, etnice şi religioase. În acest scop, vor fi iniţiate protocoale de acord asupra politicii regionale, programe pilot de dezvoltare regională care vor răspunde problemelor locale şi va fi stimulată cooperarea directă între regiunile UE şi ţările partenere.

Noul cadru de coopere multilaterală va permite îmbunătăţirea relaţiilor între parteneri şi UE, printr-un instrument suplimentar. Ca structuri operaţionale, Parteneriatul estic propune un cadru multilateral pe patru nivele: reuniuni bianuale ale şefilor de stat şi de guverne; reuniuni anuale de primăvară pentru miniştrii de externe ai UE şi ai partenerilor din Est, inclusiv Belarus; patru platforme tematice pe principalele domenii de cooperare, cu programe de lucru şi rapoarte anuale; grupuri de lucru specializate menite a sprijini platformele tematice.

Pentru finanţarea Parteneriatului Estic vor fi alocate fonduri sporite prin programe globale de consolidare a instituţiilor, prin asigurarea echipamentelor şi infrastructurilor specializate. Finanţarea prin IEVP a fost de 450 milioane euro în 2008 şi s-a propus creşterea până la 785 milioane euro până în 2013.

Concluziile Consiliului Uniunii Europene din 15 iunie 2009, referitoare la Republica Moldova, au menţionat voinţa fermă de a aprofunda relaţiile dintre Uniunea Europeană şi Republica Moldova, pe baza unor valori şi principii comune. În document se subliniază că Parteneriatul Estic, lansat la Praga, pe 7 mai 2009, constituie dimensiunea orientală specifică a Politicii Europene de Vecinătate (PEV) şi oferă un cadru nou de dezvoltare a relaţiilor dintre cele două părţi. Consiliul a decis să crească sprijinul acordat Republicii Moldova pentru a consolida democraţia, statul de drept, libertatea media, respectarea drepturilor omului şi libertăţilor fundamentale.

În acest context, Consiliul a adoptat principalele direcţii ale negocierii în vederea elaborării unui nou accord global între UE şi Republica Moldova, acord care va depăşi actualul acord de parteneriat şi cooperare.

În document, Consiliul European a exprimat preocuparea faţă de violarea drepturilor omului, care a avut loc după alegerile legislative din 5 aprilie, cerând o anchetare transparentă, imparţială şi eficientă. Consiliul a solicitat un acces egal la media pentru toate partidele politice şi pentru societatea civilă. Consiliul a precizat că va urmări atent evoluţia politică din Republica Moldova şi a insistat pentru desfăşurarea unui dialog politic constructiv şi pentru colaborarea cu OSCE şi Comisia de la Veneţia, în vederea desfăşurării alegerilor anticipate. 

Reprezentantul Special al UE în Republica Moldova, Kalman Mizsei, a afirmat după alegerile din iulie 2009 că negocierile dintre UE şi Republica Moldova privind noul Acord vor demara în toamnă. Negocierile vor fi complexe, deoarece în noul Acord vor fi abordate probleme precum regimul de comerţ liber, simplificarea regimului de vize pentru cetăţenii Moldovei, participarea la asigurarea securităţii energetice paneuropene
. UE este disponibilă să ajute financiar Moldova, însă trebuie restabilite relaţiile Republicii Moldova cu FMI, Banca Mondială şi Comisia Europeană după formarea guvernului şi alegerea Preşedintelui.

La o lună după lansarea Parteneriatului Estic (PaE), Uniunea Europeană şi vecinii săi estici au început activitatea. Prima platformă multilaterială a avut loc pe 5 iunie 2009 şi s-a centrat pe temele democraţiei, bunei guvernări şi stabilităţii. Alte platforme au abordat problemele integrării economice, energetice, încercându-se a se realiza schimburi de experienţă şi bune practici, a se consolida relaţiile dintre parteneri. În acest context s-au lansat două iniţiative-pilot cu privire la managementul frontierei şi a situaţiilor de criză. 
În recentele documente europene s-a pus accentual pe eforturile depuse de către UE pentru a contribui la reglementarea paşnică a conflictului transnistrean, respectând principiul independenţei, suveranităţii şi integrităţii teritoriale a Republicii Moldova. Din această perspectivă s-a amintit că orice reglementare va trebui să fie negociată în formatul “5+2”, singurul capabil a garanta transparenţa şi legitimitatea, cerându-se reluarea cât mai rapidă a negocierilor.

Referitor la conflictul transnistrean, demn de remarcat este faptul că la 11 aprilie 2008, după o pauză de 6 ani şi jumătate, preşedintele Vladimir Voronin s-a întâlnit la Bender cu liderul transnistrean Igor Smirnov, deşi în anul 2003 Vladimir Voronin refuzase să semneze Memorandumul Kozak. În conferinţa de presă ce a urmat întâlnirii, Igor Smirnov a precizat că i-a înmânat lui Vladimir Voronin proiectul “acordului de prietenie”, pe care cele “două părţi egale” ar trebui să-l semneze în calitate de state independente şi suverane şi a afirmat că doreşte eliminarea barierelor economice şi comerciale existente. Preşedintele Vladimir Voronin a subliniat că este necesar a se lua măsurile de restabilire a încrederii dintre cele două maluri ale Nistrului, lansate în octombrie 2007. El a promis suspendarea interdicţiei de circulaţie pentru cei 17 demnitari transnistreni, în schimbul eliminării interdicţiei de acces pentru câţiva demnitari moldoveni. Imediat după întâlnirea cu Smirnov, V. Voronin a ţinut să accentueze că în procesul reglementării transnistrene nici nu poate fi vorba despre cedări nefondate „regimului separatist” şi că procesul de căutare a unei soluţii viabile a conflictului transnistrean în formatul „5+2” nu prevede federalizarea Republicii Moldova.
Reprezentantul Special al UE în Republica Moldova, Kalman Mizei, a apreciat pozitiv această întâlnire. 

La 3 aprilie 2008, cu doar o săptămână înaintea întâlnirii cu Smirnov, poziţia Republicii Moldova faţă de conflictul transnistrean a fost reiterată de către preşedintele Voronin în cadrul summit-ului NATO de la Bucureşti. În discursul său, preşedintele moldovean a subliniat că Republica Moldova depune eforturi pentru a atrage atenţia comunităţii internaţionale asupra situaţiei incerte generate de conflictul transnistrean, care timp de peste 16 ani creează instabilitate şi afectează securitatea regională. Din această cauză, a afirmat el, ţara rămâne divizată politic şi teritorial. El a mai apreciat că problema transnistreană alimentează potenţialul de insecuritate şi instabilitate nu doar pentru Republica Moldova, ci pentru întreaga regiune şi, din cauza acesteia, este blocat procesul de modernizare a ţării. Preşedintele a subliniat că poziţia oficială a Moldovei în privinţa conflictului transnistrean cuprinde identificarea unei soluţii viabile, care trebuie să se axeze pe demilitarizarea şi interzicerea staţionării trupelor şi obiectivelor militare străine pe teritoriul naţional, în conformitate cu statutul recunoscut de neutralitate al Republicii Moldova; acordarea unui statut echitabil regiunii transnistrene în componenţa unei Moldove suverane, indivizibile şi integre din punct de vedere teritorial. În procesul de soluţionare a conflictului transnistrean, Republica Moldova va rămâne ataşată realizării aspiraţiilor sale proeuropene, implicării cât mai active a tuturor părţilor pentru recunoaşterea neutralităţii sale constituţionale şi promovara reintegrării ţării în baza dreptului internaţional.
2.  ALEGERILE LEGISLATIVE DIN 29 IULIE 2009

2.1 Programele electorale ale principalelor partide politice

Campania electorală pentru alegerile legislative anticipate din 29 iulie 2009 a fost foarte scurtă, de două săptămîni, şi s-a desfăşurat în condiţiile speciale ale perioadei ce a urmat evenimentelor din 7 aprilie 2009. Pe scena politică din Republica Moldova au intrat în competiţie partidele consolidate de noile schimbări politice, aşa cum a fost cazul Partidului Democrat, de centru-stânga, în care a intrat Marian Lupu,  personalitate politică importantă, demisionat din Partidul Comunist. Un interes deosebit îl prezintă principalele coordonate ale programelor electorale, întrucât ele vor constitui punctul de plecare al viitorului program de guvernare.
Programul electoral al Partidul Comuniştilor 
din Republica Moldova

Politici economice

· creşterea bugetului de stat, până la nivelul ce ar permite statului să devină un investitor, administrator, concurent şi partener eficient; 

· majorarea de şase ori a volumului de investiţii în economia Moldovei, inclusiv prin intensificarea atragerii de capital în sectoarele economiei orientate spre export; 

· realizarea investiţiilor pentru modernizarea economică şi culturală a centrelor raionale, în special prin continuarea politicii de creare a unor parcuri industriale şi tehnologice; 

· atragerea capitalului autohton şi a celui străin pentru dezvoltarea regională; 

· valorificarea proiectelor comune ale euroregiunilor, menite să accelereze dezvoltarea industrială; 

· reconstruirea reţelei de drumuri, electrificarea căilor ferate, realizarea integrală a reţelei de gaze, continuarea realizării programului naţional de asigurare a populaţiei cu apă potabilă; 

· atragerea activă în Moldova a proiectelor europene ce vizează dezvoltarea infrastructurii. 

Politici sociale

· afirmarea învăţământului ca prioritate principală în următorii patru ani; 

· asigurarea până în anul 2013, a gratuităţii totale a învăţământului;

· atragerea activă în Moldova a proiectelor europene ce vizează dezvoltarea învăţământului şi protecţiei sociale; 

· consolidarea sistemului naţional de ocrotire a sănătăţii prin implementarea standardelor europene; 

· îmbunătăţirea calităţii asistenţei medicale preventive şi specializate; 
· dezvoltarea calitativă a sistemului de servicii medicale necesare cetăţenilor şi garantarea protecţiei mamelor copiilor şi persoanelor vârstnice; 

· înlăturarea consecventă a tuturor obstacolelor pentru integrarea în societate a persoanelor cu dizabilităţi. 
· majorarea salariului mediu pe economie până la un nivel ce ar depăşi de trei ori minimumul de existenţă, dar care nu ar fi mai mic de 500 de euro; 
· majorarea pensiei medii până la un nivel ce ar depăşi nivelul minim de existenţă.
Programul electoral al formaţiunii 
Alianţa “Moldova Noastră”

Politici economice

· dublarea Produsului Intern Brut/ locuitor în perioada 2009–2013 printr-o creştere economică accelerată, de 12–15% anual; 

· atragerea unor investiţii străine directe de până la 1,2–1,6 miliarde dolari anual; 

· crearea condiţiilor pentru ca cetăţenii aflaţi la muncă peste hotare să poată investi banii câştigaţi acasă, în afaceri proprii, scutindu-i de orice plăţi iniţiale către stat; 

· crearea a 350 de mii de locuri noi de muncă; 

· ceşterea Fondului de subvenţionarea a agriculturii până la cota de 1 miliard de lei anual până în anul 2010; 

· alocarea către ţărani a unei subvenţii de 300 de lei pentru fiecare hectar de teren arabil, utilizat pentru obţinerea producţiei agricole; 

· acordarea a câte 8 mii de euro pentru fiecare afacere nouă, deschisă de tineri în mediul rural, pe baza unor concursuri de proiecte; 

· stabilirea inflaţiei la un nivel de 5–7%/an; 

· anularea TVA la importul echipamentelor şi utilajelor tehnologice destinate producţiei; 

· modificarea politicii fiscale astfel ca ea să faciliteze întreprinderile mici şi mijlocii; 

· impozitarea venitului persoanelor fizice prin aplicarea cotei unice de 7%; 

· dezvoltarea infrastructurii necesare mediului de afaceri; 

· aplicarea unui program naţional de dezvoltare a infrastructurii la sate: asigurarea fiecărei localităţi cu gazoduct intern, apeduct, canalizare şi renovarea drumurilor.

Politici sociale

· lansarea programului naţional “Case pentru tinerele familii”, care va acorda la naşterea primului copil dreptul de a închiria în condiţii avantajoase, pe termen de până la 10 ani, locuinţe construite de stat din veniturile obţinute în cadrul licitaţiilor funciare; 

· acordarea de indemnizaţii în rate, de până la 5000 euro, până la absolvirea gimnaziului; 

· asigurarea de cel puţin 2/3 din locurile în instituţiile superioare publice de învăţământ de la bugetul de stat; 

· adoptarea unui nou Cod al Educaţiei în deplină concordanţă cu standardele europene, care ar crea condiţii pentru a forma resurse umane competitive la scară internaţională; 

· sporirea finanţării bugetare a învăţământului, de la 8% până la cel puţin 10% din PIB; 

· elaborarea unui nou Curriculum Naţional care ar asigura în învăţământul preuniversitar trecerea treptată de la principiul academic la cel de pregătire a elevului pentru viaţă; 

· sporirea contribuţiei Bugetului de Stat la fondul pentru asigurările obligatorii în sănătate; 

· garantarea accesului liber şi gratuit al populaţiei la toate etapele de acordare a asistenţei medicale; 

· investirea a 600 milioane lei anual în repararea, modernizarea şi dotarea instituţiilor medico-sanitare publice, la nivelul standardelor europene;
· asigurarea unui salariu minim de 500 de euro şi a unei pensii de 175 de euro, până în 2013

Programul electoral al Partidului Liberal

Politici economice

· creşterea volumului de investiţii străine prin generarea interesului economic sporit faţă de R. Moldova şi prin crearea climatului investiţional adecvat aşteptărilor investitorilor străini, asigurându-li-se o activitate economică liberă şi transparentă; 

· acordarea subvenţiilor fiscale persoanelor fizice prin excluderea din venitul impozabil a investiţiilor de durată, precum: cheltuielile destinate achiziţionării tehnicii de calcul, asigurărilor pe viaţă (personală şi a membrilor de familie), dobânzile achitate pentru creditul imobiliar, cheltuielile destinate achitării taxelor de studii superioare şi postuniversitare; 

· subvenţionarea agriculturii în proporţie de 30% pentru un hectar cultivat; 

· subvenţionarea cu 800 de lei de la bugetul de stat şi acordarea anuală a unui bonus de 30 l motorină pentru un hectar cultivat; 

· subvenţionarea producţiei zootehnice; 

· reducerea cotelor TVA şi a taxelor vamale în cazul importului de utilaje tehnologice performante, introducerea în lista livrărilor scutite de TVA a pesticidelor şi îngrăşămintelor; 

· diversificarea facilităţilor fiscale pentru stimularea gospodăriilor ţărăneşti. 

Politici sociale

· stabilirea pensiei de invaliditate de gradul I la 1500 de lei; 

· stabilirea indemnizaţiei de şomaj la 1500 de lei; 

· acordarea unei alocaţii unice pentru naşterea primului, celui de-al doilea şi celui de-al treilea şi următorilor copii în cuantum de, respectiv, 5000 de lei, 10 000 de lei, 15 000 de lei; 

· stabilirea indemnizaţiei lunare pentru creşterea copilului în cuantum de 50% din venitul mediu din ultimele 6 luni, dar nu mai puţin de 50% din salariul mediu pe economie; 

· încurajarea implicării tinerilor în viaţa publică, inclusiv în politică, şi promovarea lor în funcţii executive; 

· aplicarea unor programe de informare şi consultanţă pentru tineri; 

· înlesnirea accesului tineretului la surse de creditare a învăţământului cu rambursarea după absolvire în termene şi cu dobânzi avantajoase; 

· lansarea unui program de construcţie a locuinţelor pentru tinerii lipsiţi de posibilităţi financiare; 

· aplicarea unui sistem de creditare pentru tinerii, în special din mediul rural, care vor să înceapă o afacere şi încurajarea lor prin scutirea de impozite pe termen de 3 ani de la începutul activităţii; 

· construirea noilor cămine; 

· obligativitatea studiilor medii gimnaziale şi accesibilitatea pentru toţi cetăţenii Republicii Moldova la studiile preuniversitare (liceale şi profesionale) şi universitare;
· ridicarea statutului social al profesorului;

· alocarea de la bugetul de stat pentru întreţinerea învăţământului a minim 10% din PIB; 

· adoptarea unui nou Cod al Educaţiei; 

· asigurarea învăţământului gratuit; 

· reformarea complexă a sistemului educaţional şi înnoirea curricumului; 

· garantarea autonomiei universitare; 

· reformarea sistemului medical, acordându-se o atenţie specială ridicării calităţii serviciilor medicale în comune şi sate şi asigurării depline cu medici de familie; 

· creşterea alocărilor bugetare pentru sănătate până la 7% din PIB; 

· descentralizarea sistemului de sănătate; 

· stimularea serviciilor medicale private; 

· adoptarea Planului republican de Resurse Umane în domeniul medical; 

· înfiinţarea oficiilor pentru promovarea şi protecţia drepturilor pacienţilor şi ale lucrătorilor medicali;
· stabilirea salariului minim garantat în cuantum de 2000 de lei şi menţinerea permanentă a salariului minim garantat cu 25 procente mai mare decât valoarea minimului de existenţă; 

· stabilirea pensiei de vârstă minime la 1500 de lei; 

· introducerea fondurilor de pensii private; 

· asigurarea unor burse de studii de minim 50 de euro. 

Programul electoral al Partidului 
Liberal Democrat din Moldova

Politici economice

· crearea unui mediu de afaceri prietenos şi a unui climat investiţional favorabil; 

· demonopolizarea activităţilor economice şi limitarea intervenţiilor statului în economie; 

· asigurarea inviolabilităţii proprietăţii ca factor al creşterii economice şi al libertăţii personale; 

· crearea condiţiilor favorabile pentru direcţionarea banilor trimişi acasă de cetăţenii Republicii Moldova care muncesc peste hotare în sectoarele de produţie şi servicii; 

· reducerea numărului instituţiilor de control; 

· susţinerea tinerilor antreprenori în lansarea şi dezvoltarea propriilor afaceri şi scutirea acestora de la plata impozitelor în primii 3 ani de activitate; 

· stimularea dezvoltării întreprinderilor mici şi mijlocii; 

· crearea a 200000 locuri noi de muncă; 

· reducerea fiscalităţii generale şi micşorarea TVA la 18%; 

· protecţia liberei concurenţe şi a drepturilor consumatorilor; 

· aderarea la proiectul Nabucco şi la alte proiecte energetice din regiune; 

· dublarea fondului pentru susţinerea producătorilor agricoli şi stabilirea subvenţiei de 500 lei la hectar, începând cu anul 2009; 

· stimularea creditului ipotecar şi a creditării pe termen lung în agricultură; 

· diminuarea fiscalităţii, inclusiv scutirea de plata TVA a importului de maşini şi utilaje agricole, material semincer, fertilizanţi etc. care nu se produc în ţară şi reducerea termenelor de restituire a TVA la export; 

· reabilitarea până în 2013 a 500 km de drumuri principale rutiere prin atragerea fondurilor europene şi ale altor donatori şi alocarea din bugetul de stat a minim 500 mln. lei anual; 

· crearea condiţiilor necesare pentru direcţionarea investiţiilor în construcţia coridoarelor de transport internaţionale moderne; 

· modernizarea şi extinderea reţelei de căi ferate şi a parcului de trenuri; 

· reabilitarea porţiunii de cale ferată Chişinău-Ungheni, Chişinău-Bălţi-Otaci şi racordarea porţiunii Chişinău-Ungheni la ecartamentul european; 

· diversificarea rutelor aeriene şi demonopolizarea pieţei serviciilor de zbor pentru reducerea preţurilor de călătorie. 

Politici sociale

· majorarea, până în anul 2012, a indemnizaţiei unice la naşterea copilului, până la 10000 lei şi a indemnizaţiei lunare de îngrijire a copilului, până la 1300 lei; 

· integrarea în şcoală şi în comunitate a persoanelor cu dizabilităţi; 

· tratarea educaţiei drept prioritate naţională, cu alocarea a minimum 8% din PIB pentru sistemul de învăţământ; consolidarea centrelor de cercetare în universităţi; 

· crearea “conturilor educaţionale”, prin care fiecare cetăţean ar putea să-şi asigure educaţia; 

· majorarea salariilor în învăţământ în conformitate cu salariul mediu pe economie şi atingerea nivelului de 7000 lei lunar până în anul 2013; 

· implementarea programului de stat privind asigurarea cu cadre a instituţiilor educaţionale din mediul rural; 

· acordarea înlesnirilor fiscale pentru contractele de studii; 

· extinderea serviciilor medicale gratuite acordate în baza poliţei de asigurare; 

· asigurarea fiecărei localităţi cu medici de familie; 

· triplarea până în 2012 a salariilor lucrătorilor medicali; 

· asigurarea cu cadre specializate şi dotarea instituţiilor medicale cu echipamente şi tehnologii moderne; 

· creşterea salariului mediu lunar la 7000 lei până în 2013; 

· stabilirea pensiei minime la 1300 lei. 

Programul electoral al Partidului 
Democrat din Moldova

Politici economice

· obiectiv major — modernizarea economiei; 

· creşterea competitivităţii economiei prin tranziţia la un model economic bazat pe investiţii, inovaţii şi calitate; 

· restabilirea relaţiilor de încredere cu organismele donatoare internaţionale; 

· dezvoltarea economică şi socială uniformă pe întreg teritoriul ţării; 

· atragerea investiţiilor necesare în infrastructura economică şi socială: drumuri, construcţii, servicii, produceri, instituţii educaţionale, culturale şi medicale; 

· susţinerea industriilor generatoare de export şi promovarea activă a exportului produselor moldoveneşti; 

· eliminarea interdicţiilor administrative la realizarea tranzacţiilor de export-import; 

· stimularea sectorului privat, în special a IMM-urilor, prin eliminarea concurenţei neloiale, de-birocratizarea cadrului de autorizare şi control a activităţii de întreprinzător; 

· stimularea formării Asociaţiilor de producători agricoli, care să coordoneze investiţiile şi căile de comercializare a produselor; 

· atragerea investiţiilor străine în spaţiul rural şi dezvoltarea de linii tehnologice noi pentru prelucrarea şi ambalarea pe loc a producţiei agricole destinate comercializării; 

· eliminarea taxei pentru revitalizarea viticulturii. 

Politici sociale

· asigurarea locurilor de muncă stabile şi bine remunerate pentru toţi cetăţenii în scopul ridicării nivelului de trai al populaţiei; 

· revitalizarea reţelei de cămine culturale, biblioteci, terenuri sportive; 

· continuarea reformării sistemului de învăţământ pentru a forma cadre calificate pe domenii, potrivit necesităţilor pieţei muncii şi pentru a asigura recunoaşterea diplomelor moldoveneşti la nivel internaţional; 

· implementarea unui Program naţional pentru a asigura condiţii de studiere a limbii de stat de către cetăţenii alolingvi; 

· majorarea graduală până la cel puţin 8% din PIB a finanţării sistemului de învăţământ; 

· atragerea investiţiilor private în domeniul educaţiei, ştiinţei şi culturii; 

· majorarea cheltuielilor bugetare în domeniul ocrotirii sănătăţii; 

· revizuirea şi optimizarea cuantumului de servicii medicale gratuite acoperite din sursele bugetului de stat; 

· lansarea unor campanii naţionale anti-fumat şi anti-alcool; 

· implementarea unor politici de încurajare a sporului demografic, inclusiv prin crearea fondurilor destinate consolidării familiilor;
· asigurarea cadrelor didactice, ştiinţifice şi din domeniul culturii cu salarii nu mai mici decât salariul mediu pe economie; 
· unificarea sistemului de pensii şi stimularea instituirii fondurilor private de pensii; 
· majorarea burselor şi alocaţiilor sociale pentru studenţi şi elevi pe măsura creşterii veniturilor bugetare. 
Referitor la reglementarea diferendului transnistrean:
Partidul Comuniştilor din Republica Moldova

· soluţionarea problemei transnistrene pe principiul integrităţii teritoriale a Republicii Moldova şi acordarea Transnistriei unui statut juridic garantat; 

· acordarea susţinerii sociale populaţiei din Transnistria, integrarea ei în spaţiul valorilor democratice comune ale Republicii Moldova; 

· demilitarizarea întregului teritoriu. 

Alianţa “Moldova Noastră”

· reintregirea raioanelor de est în spaţiul juridic, politic şi economic al Republicii Moldova. 

Partidul Liberal

· eliminarea prezenţei militare ruse, ca precondiţie pentru reglementarea transnistreană; 

· atragerea cetăţenilor din regiunea transnistreană prin dezvoltare economică, crearea condiţiilor pentru creşterea nivelului de trai al populatiei, apropierea de Uniunea Europeană, siguranţa şi perspectiva zilei de mâine; 

· schimbarea statutului de observatori ai UE şi SUA în membri cu drepturi depline ai formatului de negocieri “5+2”; 

· încheierea unui parteneriat cu Ucraina privind reglementarea transnistreană; 

· demilitarizarea regiunii şi organizarea unor alegeri libere şi corecte etc. 

Partidul Liberal Democrat din Moldova

· retragerea necondiţionată şi completă a trupelor ruse din Republica Moldova; 

· transformarea misiunii militare tripartite de menţinere a păcii în una internaţională civilă; 

· implicarea Uniunii Europene şi a Organizaţiei Naţiunilor Unite în administrarea raioanelor de est până la soluţionarea definitivă a diferendului transnistrean; 

· reintegrarea regiunii din stânga Nistrului în spaţiul constituţional, economic, politic, social şi cultural al ţării, având la bază Constituţia Republicii Moldova şi Legea cu privire la principiile de bază ale reglementării conflictului din raioanele de est ale Republicii Moldova. 

Partidul Democrat din Moldova

· crearea unui cadru optim pentru reintegrarea ţării; 

· pentru o interacţiune strînsă cu Federaţia Rusă atât în plan bilateral, cât şi în cadrul mecanismelor consacrate de negocieri în formatul “5+2”, în vederea identificării unei soluţii cuprinzătoare şi viabile a conflictului transnistrean, cu respectul suveranităţii şi integrităţii teritoriale a Republicii Moldova; 

· armonizarea intereselor naţionale, inclusiv vizând consolidarea statutului constituţional de neutralitate permanentă, neaderarea Moldovei la blocuri militare şi neadmiterea prezenţei trupelor străine pe teritoriul Republicii Moldova; 

· intensificarea cooperării cu Ucraina în cadrul formatului de negocieri “5+2”, precum şi a mecanismelor bilaterale moldo-ucrainene şi trilaterale Moldova-Ucraina-UE, pentru securizarea frontierei şi reglementarea politică durabilă a conflictului transnistrean. 

Referitor la atitudinea faţă de Uniunea Europeană

Partidul Comuniştilor din Republica Moldova

· un nivel nou al relaţiilor între Republica Moldova şi Uniunea Europeană; 

· accesul deschis în spaţiul european; 

· accesul liber al mărfurilor moldoveneşti pe piaţa europeană comună. 

Alianţa “Moldova Noastră”

· aderarea la Uniunea Europeană trebuie să fie Idee Naţională; 

· negocierea şi semnarea Acordului de Asociere să fie realizate până în anul 2013; 

· participarea activă în Parteneriatul Estic şi Sinergia Mării Negre. 

Partidul Liberal

· aderarea la UE este prioritară; 

· semnarea Acordului de Asociere cu Uniunea Europeană până în anul 2010; 

· obţinerea dreptului la liberă circulaţie în UE până în 2010; 

· includerea RM în pachetul Balcanilor de Vest; 

· valorificarea Parteneriatului Estic şi a Sinergiei la Marea Neagră. 

Partidul Liberal Democrat din Moldova

· obţinerea regimului de călătorie fără vize în Uniunea Europeană până în anul 2011; 

· consolidarea relaţiilor cu statele membre ale UE în vederea sprijinirii procesului de integrare europeană a Republicii Moldova. 

Partidul Democrat din Moldova

· prioritatea absolută a strategiei politice – Integrarea europeană a Republicii Moldova; 

· asigurarea libertăţii de a  circula a persoanelor, bunurilor, serviciilor şi capitalului; 

· abolirea regimului de vize cu UE în termeni cât mai restrânşi posibil; 

· încheierea Acordului de Asociere şi Acordului de Comerţ Liber Aprofundat dintre Moldova şi UE; 

· valorificarea plenară a oportunităţilor oferite de către iniţiativa UE vizând “Parteneriatul Estic”, în care Moldova poate deveni o “istorie de succes” şi asigurarea securităţii energetice a ţării prin instrumentele de care dispune UE. 

Referitor la atitudinea faţă de CSI

Partidul Comuniştilor din Republica Moldova

· valorificarea potenţialului integraţionist al Comunităţii Statelor Independente; 

· implementarea proiectelor de infrastructură în cadrul CSI, menţinerea parteneriatului în domeniul dezvoltării umanitare şi culturale. 

Partidul Liberal

· este necesară părăsirea CSI. 
2.2 Rezultatele alegerilor şi semnificaţia lor politică
              Alegerile legislative anticipate, desfăşurate pe data de 29 iulie 2009 au fost a şasea competiţie electorală din istoria politică a Republicii Moldova, competiţie la care au participat opt formaţiuni politice. Alegerile parlamentare pentru desemnarea celor 101 membri ai Parlamentului s-au desfăşurat pe baza sistemului electoral proporţional absolut. Alegerile au avut unele particularităţi determinate de faptul că, pentru prima dată, ele au avut loc miercuri, într-o zi de lucru, pragul electoral a fost redus de la 6% la 5%, iar pragul de participare a fost redus de la 1/2 la 1/3 din numărul alegătorilor înscrişi pe listele electorale. 
Conform datelor Comisiei Centrale Electorale, rezultatele alegerilor legislative au fost următoarele
:

	Partide politice
	%

voturi


	Număr

de mandate

	Partidul Comunist (PRCM)
	45,10
	48

	Partidul Liberal-Democrat

(PLDM)
	16,4
	17

	Partidul Liberal (PL)
	14,4
	15

	Partidul Democrat (PD)
	12,6
	13

	Alianţa Moldova Noastră

(AMN)
	7,4
	8


Participarea la vot a fost de 58,77% , o participare record faţă de alegerile precedente. Partidele democratice care au intrat în Parlamentul Republicii Moldova în urma alegerilor anticipate de la 29 iulie 2009 au fost aşadar: Partidul Liberal Democrat, Partidul Liberal, Partidul Democrat, Alianţa „Moldova Noastră”.
Rezultatele alegerilor legislative anticipate au reprezentat o victorie istorică a partidelor de opoziţie din Republica Moldova, care au reuşit să obţină împreună numărul de mandate necesar contracarării puterii comuniste, mai ales în vederea alegerii în Parlament a viitorului Preşedinte al ţării. Deşi a obţinut cel mai mare număr de voturi, Partidul Comunist a pierdut poziţia decisivă pe plan politic, neputând să formeze majoritatea necesară susţinerii guvernului. Căderea electorală a Partidului Comunist s-a datorat faptului că situaţia materială a cetăţenilor s-a deteriorat considerabil şi au fost contrazise prognozele de stabilitate ale acestora; că nu a fost asigurată stabilitatea politică promisă; că a pierdut o figură cu mare credibilitate politică, Marian Lupu, ca protest faţă de „vânătoarea de tineri”, lansată de comunişti. Marian Lupu a reuşită să atragă ulterior, în Partidul Democrat (social-democrat), o echipă de politicieni tineri şi foarte calificaţi, asemănătoare celor din partidele liberale.
Partidele liberale au reuşit să-şi menţină scorurile electorle anterioare, din 5 aprilie 2009, şi au rămas ferme pe poziţia iniţială, aceea de a nu colabora cu comuniştii. Această fermitate a fost apreciată de electorat în timpul campaniei electorale, dar şi în perioada ulterioară alegerilor. Elementul decisiv a fost intrarea în Parlament a Partidului Democrat, care a obţinut 13 mandate, ceea ce a crescut numărul voturilor partidelor democratice în Parlament la 53. În aceste condiţii, Partidul Comunist a pierdut poziţia anterioară, fiind nevoit să intre în opoziţie.
Analiştii au considerat că alegerile din iulie 2009 au confirmat schimbarea generaţiei de lideri în trei formaţiuni politice importante: PL, PLDM şi PDM, partide care vor influenţa, în viitor, în mod esenţial viaţa politică din Republica Moldova. Analiştii au apreciat că regimul Voronin a administrat catastrofal evenimentele din 7 aprilie 2009, provocând moartea unor tineri, arestări brutale, violenţe, eliminarea presei etc. Aceste evenimente au constituit un şoc pentru societate şi pentru sistemul politic. Impactul acestora a influenţat decizia de a abandona un autoritarism consolidat şi de a menţine un statut democratic
.
În pragul alegerilor, sondajele de opinie arătau ponderea mare a indecişilor care, în proporţie de 51%, nu ar fi votat nicicum cu Partidul Comunist. Cea mai mare cotă de încredere o avea Marian Lupu (9,3% din indecişi)
. O mare parte a celor chestionaţi (67,4%) considera că lucrurile merg din ce în ce mai prost şi că situaţia lor este din ce în ce mai precară (40,0%). Datele barometrului de opinie arătau că alegerile anticipate s-au desfăşurat sub presiunea evenimentelor din 7 aprilie, dar jumătate din cei chestionaţi considerau că aceste evenimente au fost o încercare de deturnare a puterii de stat, vina fiind împărţită egal între guvern şi opoziţie. Efortul propagandistic şi dominarea spaţiului mediatic de către guvernanţi nu reuşise să culpabilizeze total opoziţia. Datele au arătat că, deşi atitudinea faţă de politică nu se schimbase radical, crescuse numărul celor interesaţi de politică. Sondajul preelectoral din iulie 2009 a demonstrat faptul că populaţia rusofilă se orienta în continuare spre Rusia, iar acest acest complex faţă de Rusia influenţa opţiunile politice ale moldovenilor. Sondajele arătau că mobilurile acestei atitudini erau complexe, iar un rol important îl avea media, dominată de comunişti.  Cercetările arătau că 73,6% din cetăţeni se informau de la posturile oficiale de televiziune, doar un sfert având acces la alte posturi TV. Mulţi observatori politici internaţionali consideră că, în continuare, influenţa rusească în media va reprezenta o mare provocare pentru democraţia din această ţară
.
Criza din 7 aprilie 2009 a creat un context cu totul nou desfăşurării alegerilor anticipate, clasa politică fiind determinată să devină mai responsabilă, mai matură, iar partidele din opoziţie să acţioneze mai unitar şi mai consecvent. După revoltele din 7 aprilie, s-a putut constata un puternic proces de polarizare a societăţii care a avut consecinţe imprevizibile. Decizia lui Marian Lupu, cea mai importantă personalitate politică a Partidului Comunist după Vladimir Voronin, de a părăsi în luna iunie partidul, intrând în rândurile Partidului Democrat, a fost o lovitură „fatală” pentru comunişti. Această decizie politică a dus la reechilibrarea forţelor politice, înainte de desfăşurarea alegerilor anticipate din iulie 2009. În aceste condiţii, opoziţia a reuşit să lanseze oameni politici de valoare care au înţeles necesitatea depăşirii confruntărilor sterile şi a realizării unităţii forţelor politice liberale, social-liberale şi democrate. Creşterea gradului de competenţă, a forţei politice (avocaţi, oameni de afaceri, economişti) şi a puterii de atracţie a consolidat puterea de atracţie a opoziţiei.
Imediat după anunţarea rezultatelor alegerilor, Marian Lupu a declarat că electoratul a votat pentru schimbare şi pentru demonopolizarea economiei, pentru reforme europene şi pentru dezvoltarea Republicii Moldova.
Liderul liberal, Dorin Chirtoacă, a subliniat că obiectivul principal va fi consolidarea partidelor democratice de care depinde viitorul ţării.

După alegeri, partidele de opoziţie au rămas consecvente şi au refuzat orice colaborare politică cu comuniştii, reuşind să formeze o coaliţie de guvernare intitulată Alianţa pentru Integrarea Europeană. În Declaraţia din 8 august 2009, partidele membre ale coaliţiei afirmau principiile programatice ale  cooperării acestor formaţiuni politice, afirmând că „răspunzând aşteptărilor legitime ale cetăţenilor Republicii Moldova se va institui o guvernare democratică, eficientă şi responsabilă care să asigure bunăstarea populaţiei, pacea socială, drepturile şi libertăţile fundamentale ale omului şi integrarea ţării în familia popoarelor europene”. Asumându-şi întreaga responsabilitate politică, partidele declarau constituirea Coaliţiei de guvernare Alianţa pentru Integrarea Europeană, care se angaja în faţa societăţii să realizeze următoarele obiective majore:
1. Restabilirea statului de drept

· Garantarea respectării drepturilor şi libertăţilor fundamentale ale omului
· Asigurarea libertăţii mass-media şi reformarea audiovizualului public

· Eliminarea rapidă a consecinţelor deteriorării puterii în stat prin asigurarea separării efective a puterilor legislativă, executivă şi judecătorească şi a colaborării dintre ele

· Asigurarea funcţionalităţii democratice a instituţiilor statului
· Garantarea independenţei sistemului judecătoresc şi finalizarea reformelor în domeniu
· Reformarea structurilor de forţă în conformitate cu standardele europene
· Investigarea completă şi obiective a evenimentelor din aprilie 2009, prin instituirea unei comisii de anchetă, credibilă şi depolitizată, cu participarea experţilor independenţi şi a reprezentanţilor instituţiilor internaţionale

2. Depăşirea crizei social-economice şi asigurarea creşterii economice

· Elaborarea şi aplicarea programului de combatere a crizei economice şi financiare 

· Eradicarea sărăciei şi gestionarea corectă, onestă şi transparentă a banului public

· Optimizarea cheltuielilor administrative şi reorientarea banilor economisiţi către sfera socială

· Liberalizarea economiei, eliminarea monopolurilor şi a birocraţiei excesive, optimizarea sistemului fiscal şi financiar

· Eliminarea implicării abuzive a statului în activitatea de antrerprenoriat

· Restabilirea şi consolidarea relaţiilor cu instituţiile financiare internaţionale

3. Descentralizarea puterii şi asigurarea autonomiei locale

· Demontarea „verticalei puterii” şi eliminarea discriminării pe criterii politice în procesul bugetar şi în alocarea investiţiilor către autorităţile publice locale

· Asigurarea autonomiei autorităţilor publice locale în conformitate cu standardele europene

4. Reintegrarea teritorială a Republicii Moldova

· Continuarea procesului de negocieri pentru soluţionarea problemei transnistrene

· Asigurarea transparenţei în procesul de soluţionare şi identificarea unui mecanism viabil pentru reglementarea complexă a problemei transnistrene

5. Integrarea europeană a Republicii Moldova şi promovarea unei politici externe echilibrate, consecvente şi responsabile

· Negocierea şi semnarea Acordului de asociere dintre Republica Moldova şi Uniunea Europeană

· Promovarea parteneriatelor strategice cu Statele Unite ale Americii şi Federaţia Rusă
· Restabilirea şi consolidarea relaţiilor de bună vecinătate cu România şi Ucraina
· Eliminarea regimului de vize pentru cetăţenii români şi semnarea Acordului privind micul trafic de frontieră

· Refacerea imaginii Republicii Moldova în lume şi restabilirea încrederii în plan intern şi extern

Pentru realizarea interesulului naţional, Alianţa pentru Integrarea Europeană se angaja să realizeze o bună guvernare, orientată spre îndeplinirea aspiraţiilor cetăţenilor Republicii Moldova.

În cadrul primei şedinţe a Parlamentului nou ales, desfăşurate pe data de 28 august 2009, Alianţa pentru Integrarea Europeană, depăşind protestele comuniştilor, l-a ales pe liberalul Mihai Ghimpu în calitatea de preşedinte al Parlamentului Republicii Moldova. Partidul Comunist a sesizat Curtea Constituţională, dar nu va putea împiedica continuarea procesului de transferare a puterii către noua majoritate politică.

Analiştii apreciază că alegerea noului preşedinte al Parlamentului a fost un pas esenţial pentru funcţionarea noii alianţe şi că partidele democratice din Parlament ar putea utiliza numeroase mijloace parlamentare, inclusiv organizarea unui referendum pentru modificarea Constituţiei, în scopul deblocării procesului şi al evitării declanşării unei noi crize politice. 

